**1. számú melléklet**

**Országos Sítanpálya-építési Program 2024**

**Műszaki leírás**

A sítanpálya épülhet természetes, vagy mesterséges lejtőre. Utóbbi esetben statikus által tervezett és az építésügyi hatóság által jóváhagyott tervek alapján kell a tanpályát kivitelezni.

**1. A PÁLYA MÉRETEI**

A pálya szélessége minimum 10 méter. E mellett kell helyet biztosítani a felvonó nyomvonalának, mely minimum 60 cm széles legyen.

A felvonó nyomvonala és a pálya nyomvonala között legyen minimum 1 méter távolság.

A sípálya hossza minimum 45 méter, mely foglalja magába a pálya tetején kialakítandó minimum 5 méter hosszú lapos kiszálló és induló helyet és a pálya alján lévő minimum 8 méter hosszú lapos kifutót.

**2. LEJTŐSZÖGEK**

A lejtő, melybe nem számít bele a lapos induló, és a lapos kifutó 7-13 fokos legyen. A tetején meredekebb, az alján fokozatosan laposodjon. A pálya felszíne egyenletes lejtésű és sima legyen, mentes a terepegyenletlenségektől.

**3. MŰANYAG CSÚSZÓFELÜLET**

Bármely a piacon található műanyag használható, amely alkalmas síléccel vagy snowboarddal való csúszásra.

**4. FELVONÓ**

A sítanpályához alacsony kötélvezetéses sífelvonót, vagy futószalagos felvonót kell telepíteni. A telepítéséhez előírt szabályokat be kell tartani és a működtetéshez szükséges bejelentési eljárást le kell folytatni a vasútnak nem minősülő egyéb kötöttpályás közlekedési rendszerekkel kapcsolatos építésügyi hatósági engedélyezési eljárások lefolytatásának részletes szabályairól és egyes kapcsolódó kormányrendeletek módosításáról szóló 431/2017. (XII. 20.) Korm. rendeletben írtak szerint.

**5. PÁLYAVILÁGÍTÁS**

A sítanpályát esti használatra is alkalmassá kell tenni, ezért megfelelő világítással el kell látni. A pálya megvilágításával kapcsolatos elvárások: a csúszófelület teljes területe, a lift be- és kiszállója és nyomvonala egybefüggő szórt fénnyel legyen úgy megvilágítva, hogy a sítanpálya este is biztonságosan használható legyen. A világító testeket olyan magasra kell helyezni, hogy azok ne világítsanak a pályát használók szemébe.

**6. BALESETVÉDELM**

Azokat a helyeket, ahol ütközés vagy leesés veszélye áll fenn, hálóval, szivacslapokkal vagy szalmabálákkal kell burkolni. (pl. fák, oszlopok, felvonó be-, és kiszállóhely). Az oldalrézsűknél korlátot vagy hálót kell kihelyezni.

**7. KISZOLGÁLÓ ÉPÜLET**

A sípálya mellé minimum 45 m2 alapterületű kiszolgáló épületet kell építeni, öltözővel, kölcsönzővel, mosdókkal. Az épület kivitelezését az épített környezet alakításáról és védelméről szóló 1997. évi LXXVIII. törvényben és annak végrehajtási rendeleteiben foglaltak, valamint a helyi önkormányzat vonatkozó építési szabályai szerinti előírásoknak megfelelően kell engedélyeztetni és lefolytatni.

**8. VÍZELVEZETÉS**

A sítanpálya borítása alatt és a pálya közvetlen környezetében, a járófelületeken, a kifutókon és a síiskola területén a vízelvezetést meg kell oldani. A járófelületek csúszásmentességét textiltakarással, faburkolattal vagy egyéb módon biztosítani kell.

**9. SZAKMAI EGYÜTTMŰKÖDÉS**

A tervezés és a kivitelezés során folyamatosan együtt kell működni a Síoktatók Magyarországi Szövetsége (a továbbiakban: SMSZ) által kijelölt szakmai műszaki ellenőrrel.

A csúszófelület kiválasztásánál érdemes kikérni az SMSZ szaktanácsát.

A sítanpálya műszaki átadása előtt az SMSZ jóváhagyását be kell szerezni.